Transnistria lipp

Transnistria lipp on separatistliku Transnistria Moldaavia Vabariigi ametlik riigilipp ja üks Transnistria omariikluse sümboleid. Välimuselt on Transnistria lipp sisuliselt sama ajaloolise Moldaavia Nõukogude Sotsialistliku Vabariigi lipuga ning ka lipu pärand on tugevalt seotud Moldaavia NSV ning Nõukogude pärandiga. Seda ilmestab ka fakt, et Transnistria puhul on tegemist on ainsa riigiga maailmas, mille riiklikul lipul lehvib jätkuvalt sirp ja vasar. Rahvusvaheline üldsus ei tunnusta ei Transnistriat ega selle riigilippu, vaid loeb regiooni ametlikuks lipuks Moldovale kuuluva Dnestri vasakkalda autonoomse territoriaalüksuse lippu, mis on identne Moldova riigilipuga. Transnistria Moldaavia Vabariigi lipp on (koos Transnistria hümni ja vapiga) üheks Transnistria suveräänsuse, riikluse ja võimu sümboliks. Lipp peab olema alati lehvimas kõige olulisemates riigiinstitutsioonides, sealhulgas Transnistria Ülemnõukogu hoonetel, kohtutel, Transnistria presidendi hoonetel ja kohalikel omavalitsushoonetel – seda nii hoonete välisseintel kui ka avalikes tubades, saalides ning kontorites. Lipp tuleb heisata riigipühadel. Transnistria ametlik riigilipp peab olema kujundatud neilnurkselt punasest riidest. Lipu pikkuse ja laiuse suhe on proportsioonides 1:2. Roheline triip võtab lipu keskelt enda alla 1/4 lipust. Üleval vasakul nurgas asub kuldne sirp ja vasar viienurgalise tähega sümboli kohal. Sirp ja vasar võtavad enda alla viiendiku lipust, samas kui viienurgaline täht võtab lipu pikkusest täpselt kümnendiku. Kasutada on lubatud ka sirbi ja vasarata varianti, kuigi erandiks on siinkohal riigivõimu ja korrakaitsjate institutsioonid. Kuigi lipu suurust võib muuta, peaksid alati jääma samaks lipu värvid ning proportsioon. Moldova haldusüksus, mis on rahvusvaheliselt tunnustatud kui legitiimne territooriumi haldaja separatistliku Transnistria asemel, on Dnestri vasakkalda autonoomne territoriaalüksus. Dnestri vasakkalda ATÜ-l on halduspõhikirja järgi oma sümboolika, sealhulgas ka oma lipp, kuid kuna hetkel on tegemist vaid paberil eksisteeriva haldusüksusega, siis pole regioonile oma lippu välja valitud. Selle asemel on Stînga Nistrului ametlikuks lipuks Moldova riigilipp, kuid pärast Moldovaga liitumist võib regioon tulevikus Moldova põhiseaduslikest piirangutest lähtudes oma sümboolika ise välja valida. Kui 1990. aasta aprillis Moldaavia NSV vahetas lipu välja trikoloori vastu, keeldusid mitmed Dnestri vasakkalda linnad seda tegemast, kasutades selle asemel edasi Moldaavia NSV lippu. Nii sirp ja vasak kui ka Venemaaga seotud ajalugu nähti Dnestri vasakkaldal oluliselt positiivsemalt kui paremkaldal, mistõttu jätkati Nõukogude sümboolika kasutamist protestina Moldova iseseisvuspüüdluste vastu. Oma meelsuse väljendusest kujunes Transnistria iseseisvuse väljakuulutamise järel uue riigi ametlik põhimõtteline kurss, mida jälgida. Sälititati järjepidevus Nõukogude Moldaavia sümboolikaga, sealhulgas sisuliselt midagi muutmata kuulutati Moldaavia NSV lipp Transnistria riiklikuks lipuks. Transnistria esimene lipp on Transnistria presidendi ametlikus elupaigas ning lipu tänapäevane standard ja selle kasutamisega seotud seadustik (millele on küll hiljem viidud sisse täiendusi) võeti kasutusse 2000. aasta 25. juulil. Dnestri vasakkalda ATÜ lipp ja selle muutmine sai seadusega reguleeritud 2005. aastal. Transnistria vapp Transnistria hümn "Hopes Rise in Transnistria of a Russian Annexation". SPIEGEL. 24.04.2014. "О ГОСУДАРСТВЕННОЙ СИМВОЛИКЕ ПРИДНЕСТРОВСКОЙ МОЛДАВСКОЙ РЕСПУБЛИКИ". Законы ПМР. 29.12.2011. Originaali arhiivikoopia seisuga 13.11.2017. Vaadatud 27.07.2022. "LEGE Nr. 173 din 22.07.2005 cu privire la prevederile de bază ale statutului juridic special al localităţilor din stînga Nistrului (Transnistria)". Republica Moldova PARLAMENTUL. 29.07.2005. Originaali arhiivikoopia seisuga 15.01.2013. Vaadatud 27.07.2022. Natalia Cojocaru (01.12.2006). Nationalism and Identity in Transnistria. Innovation: The European Journal of Social Science Research. Vol 19, 3-4. Lk 261–272. Stefan Troebst (juuli 2003). Staatlichkeitskult im Pseudo-Staat: Identitätsmanagement in Transnistrien. Osteuropa, Vol. 53, No. 7. Lk 963–983.